Dís die maatskappye wat onbehoorlike prysverhogings instel (Foto: Timothy Bernard/ANA) Die Mededingingskommissie het Dinsdagoggend tydens ŉ virtuele vergadering van die parlementêre portefeuljekomitee oor handel en nywerheid presiese besonderhede verskaf oor watter ondernemings glo die ergste oordadig wins maak tydens die afsonderingstydperk. Tembinkosi Bonakele, hoof van die Mededingingskommissie, het aan die komitee gesê die kommissie is in dié tyd veral bedag op verhoogde intree-struikelblokke, groter noodsaaklikheid om verbruikers teen prysverhogings te beskerm en meer vrystellingsversoeke. Bonakele het gesê die ekonomiese sektore wat veral in dié tyd dopgehou word, is gesondheid, banke, die eiendomsbedryf (verhurings), hotelle (as kwarantynfasiliteite) en vloeibare brandstof. Argieffoto ter illustrasie. (Foto: Alexas_Fotos/Pixabay.) Sedert 17 Maart het die Mededingingskommissie 1 354 klagtes ontvang, veral oor die pryse van gesigsmaskers, saniteerders, beskermende drag, noodsaaklike goedere en basiese voedsel. Volgens Bonakele was 43% van dié klagtes uit Gauteng afkomstig. Meer spesifiek het sommige handelaars en apteke die pryse van toiletpapier, handskoene, medisyne, gas, skoonmaakmiddels en babadoeke buitensporig verhoog. Vier groot ondernemings is vir kritiek uitgesonder: Bonakele het gesê baie van die maatskappye wat skuldig bevind is, is baie klein en die kommissie het sy bes gedoen om skikkings waar moontlik met die ondernemings te bereik. “Ons moet hulle straf, maar ons moet ook pragmaties wees.” Ondernemings wat volgens die Mededingingskommissie beveel is om groot boetes te betaal of skenkings aan liefdadigheid te maak sluit in Centrum, Main Hardware, Evergreens Fresh Market, Matus, Mandini Apteek en twee ondernemings wat handel dryf as Van Heerden Apteek. Kleiner boetes is volgens die Mededingingskommissie onder meer opgelê aan Belkem Apteek, Sunset Apteek, Manhattan Cosmetics en Weleda Apteek. Wat kospryse betref het die dalende rand beteken die prys van ingevoerde graan het met 25% gestyg en die prys van ingevoerde rys met 30%. Danksy ŉ groot mielie-oes het die mielieprys nie te veel gestyg nie.